МЕЪЁРҲОИ АХЛОҚИИ ФАЪОЛИЯТИ ЖУРНАЛИСТӢ ДАР ТОҶИКИСТОН

МУҚАДДИМА

Мо намояндагони Васоити ахбори омма ва ҷомеаи журналистии Тоҷикистон,

ҳуқуқи ҷомеаро ҷиҳати дастрасӣ ба иттилоот ва вазифаи ВАО-ро ҷиҳати дастрас намудани иттилоот ва мусоидат ба эҷоди афкори умум таъкид намуда,

принсипҳои ҳисобдиҳанда будани ВАО ва журналистонро ба аудитория ва ҷомеа эътироф намуда,

озодии баёнро меҳвари фаъолияти худ дониста,

ҷиҳати татбиқи бовиҷдононаи он масъулият дарк намуда,

принсипҳои зерин (меъёрҳои ахлоқӣ) ва ҳамаи тааҳудот (масъулияте)-е, ки аз он бармеояд, қабул менамоем.

Ҳеҷ як аз ин принсипҳо ва меъёрҳо ҳадафи маҳдуд кардани озодии баёнро надорад.

1. ВАЗИФАИ ҲИРФАИ ВА ПРИНСИПҲОИ АСОСИИ ФАЪОЛИЯТИ ВАО ВА ЖУРНАЛИСТ

Риояи меъёрҳои мазкур маънои онро дорад, ки нашрия (ҳайати таҳририя) ва журналистон муваззафанд:

* 1. Эҳтиром ба ҳақиқат ва ҳуқуқи ҷомеаро ба ҳақиқат аз вазифаҳои аслии журналист эътироф намоянд. Вобаста ба ин вазифаи бунёдӣ, вобаста ба ин масъулият, вазифадоранд принсипҳои озоди ҷамоварӣ ва нашри ахбори воқеӣ, инчунин ҳуқуқи шарҳу интиқоди бетарафонаро ҳифз кунанд.
  2. Ҳақиқат, воқеънигорӣ (айният), адолат, плюрализм ва эҳтиром ба ҳуқуқи башарро аз усулҳои асосии фаъолияти ВАО ва журналистон бидонанд.

ВАО ва журналистон, зери роҳбарии принсипҳои зикршуда нуфузу эътибори матбуотро ҳифз мекунанд.

1. ИСТИҚЛОЛИ СИЁСАТҲОИ ТАҲРИРӢ

Риояи принсипҳои мазкур ба ин маънист, ки нашрия (ҳайати таҳририя) ва рӯзноманигорон масъуланд:

* 1. Фаъолияти касбии худро қурбони ҳадафҳои тиҷоратӣ накунанд. Дар ВАО фаъолияти эҷодӣ бояд комилан аз амалҳои тиҷоратӣ ва рекломӣ ҷудо бошад. Матлабҳо набояд зери таъсири шахси сеюм ва ё худи рӯзноманигор қарор бигирад.
  2. Матлабҳое, ки ба хотири манфиатҳои тиҷоратӣ ва реклом, ё ҳимояи манфиатҳои гурӯҳҳо ва шахсони алоҳида нашр мешаванд, бояд комилан аз дигар маводҳо фарқ карда шаванд.
  3. Барои нашр кардан ва ё нашр накардани иттилоот, аз гирифтани подош, мукофоти пулӣ, тӯҳфаҳо, инчунин аз ҷубронпулиҳои гуногун, истироҳати ройгон, ва дигар имтиёзҳо, ки фаъолияти рӯзноманигориро зери вобастагӣ қарор медиҳад, ба обрӯи рӯзноманигор латма ворид мекунад ва эътимодро нисбат ба нашрия коҳиш медиҳад, худдорӣ карда шавад.
  4. Нашрия бояд ба хотири манфиатҳои шахсӣ истифода бурда нашавад. Ба аудитория нигоштаҳои худро таҳмил накунад.
  5. Нишон додани ҳамраъйӣ дар тим (коллектив) ва берун аз он.
  6. Дар муносибат бо ҳамкорон ба хотири расидан ба ҳадафҳо истифода накардан аз “усулҳои касиф ” ва кор гирифтан танҳо аз усули рақобати солим
  7. Даст кашидан аз иҷрои супоришҳое, ки хилофи ақида ва принсипҳои рӯзноманигор аст.
  8. Мавқеи рӯзноманигор ҳангоми инъикоси мавзуъҳои ҳадафмандона, мисли сиёсӣ, динӣ ба назар гирифта шавад. Рӯзноманигор бидуни хоҳиш ва ризоият барои омода намудани маводҳои рекломӣ фиристода нашавад.
  9. Сиёсати нашрияро дар дохил ва берун аз он риоя кунад.
  10. Муносибатҳои меҳнатӣ қатъиян дар доираи меъёрҳои ҳуқуқӣ роҳандозӣ шаванд. Дар шартномаҳои меҳнатӣ бояд уҳдадориҳои корманд оид ба риояи меъёрҳои ахлоқӣ дар фаъолияти рӯзноманигорӣ ворид карда шаванд.
  11. Муносибатҳои меҳнатӣ бо якчанд корфармо мушаххас ва тартиби нашри матолиби яксон дар чанд нашрия риоя карда шавад.
  12. Нашрия ва маъмурияти ВАО ҷавобгарии кормандон ва муаллифонро ба зимма дорад ва кормандон низ мутаносибан ба фаъолияташон дар назди нашрия масъулият доранд.

1. ДУРУСТИИ (САҲЕҲИЯТ) ИТТИЛООТ ВА МУНОСИБАТИ МУНСИФОНА БО МАНОБЕИ ИТТИЛООТӢ

Риояи принсипҳои мазкур ба ин маънист, ки нашрия ва рузноманигорон масъуланд:

* 1. Андеша, назарот ва дидгоҳҳои мухталифро бетарафона ва бидуни таҳриф нашр кунанд. Дар матлабҳо бояд принсипи мувозинати андешаву назарҳо ба инобат кирифта шавад. Сарлавҳа ва тасвирҳо бояд ба маънии матн мутобиқат дошта бошанд.
  2. Ҳангоми дастрасӣ ба иттилоот ба мавқеи манобеъ бояд эҳтиром гузошта шавад, бо дархости манбаъ махфияташ ҳифз карда шавад, манбаи иттилоотӣ ошкор нашавад ва бо амалҳои худ барои ошкор шудани шахсияти манбаи иттилоотӣ, инчунин сири касбӣ замина фароҳам надорад.
  3. Аз роҳҳои ба тарзи махфӣ ва пинҳонӣ дастрас намудани иттилоот худдорӣ намоянд, ба истиснои ҳолатҳое, ки ба таври ошкор дастрас намудани иттилооти аҳамияти ҷамъиятӣ дошта кафолат дода намешавад.
  4. Эҳтиром гузоштан ба ҳуқуқи муаллифӣ, худдорӣ аз асардуздӣ, ишора кардани манобеъ ҳангоми иқтибос ва бознашр. Рӯзноманигор бояд ба заҳмати ҳамкорони худ арҷ гузорад.
  5. Ҳуқуқҳои мусоҳибшавандаро ба ҳайси ҳаммуаллифи мусоҳиба эҳтиром гузорад.
  6. Аз боварии одамоне, ки таҷрибаи муносибат бо ВАО ва рӯзноманигоронро надоранд, суиистифода накунад.
  7. Заҳмати ҳамкоронро, ки дар марказҳои матбуотӣ ва хадамоти матбуотӣ фаъолият доранд эҳтиром намояд. ВАО ва рӯзноманигорон бояд кӯшишҳои котибони матбуот ва марказҳои робита бо ҷомеаи сохторҳои давлатӣ ва ҷамъиятиро (PR-мутахассисон) ба ҳайси манобеи муътамад, қадр намояд. Дар навбати худ, ҷониби дигар низ дар ҷараёни муносибат бо намояндагони ВАО бояд меъёрҳои ахлокии фаъолияти журналистиро риоя намоянд.
  8. Ҳангоми таҳия ва нашри матолиб аз суханони хушунатомез ва нафратангез (диффаматсия) истифода накунанд.
  9. Аз истифодаи истилоҳи омиёна (жаргон) ва вожаҳои хос дар матлабҳо худдорӣ кунанд.
  10. Журналистони фрилансер (озод), копирайтер (нусхабардор), рерайтерҳо (намояндагони фурӯш), журналист-блогерҳо, журналистони шаҳрвандӣ ҳангоми роҳандозии фаъолият бояд меъёрҳои ахлоқи журналистӣ ва сиёсати нашрияро риоя кунанд.

1. ЭҲТИРОМИ ҲАЁТИ ШАХСӢ ВА ДИГАР ҲУҚУҚҲОИ ИНСОН

Риояи принсипҳои зер ба ин маънианд, ки нашрия ва журналистон масъуланд:

4.1. Ба ҳаёти шахсии инсон эҳтиром гузоранд. Аз паҳн намудани иттилоот доир ба ҳаёти шахсӣ, хусусӣ, аз ҷумла зиндагии хонаводагӣ, вазъи саломатӣ, моликият, мансубият, ҷои зист, мукотибот ва муколамаи телефонӣ ҷилавгирӣ намоянд. Интишори иттилоот марбут ба зиндагии хусусӣ танҳо бо ризоияти шахс ва риояи маҳрамона будани аснодҳо (ҳуҷҷатҳо) имкон дорад.

4.2. Дар ВАО нашри матолиб аз зиндагии хусусии ашхосе, ки барои ҷомеа аҳамият дорад, мумкин аст. Дар сурати зарурати ҷамъиятӣ ва ё ҳифзи манфиатҳои ҷомеа, нашри иттилоот дар мавриди зиндагии хусусии ходими ҷамъиятӣ (шахсони расмии баландпоя, шахсони ҷамъиятӣ, шахсоне, ки мехоҳанд ба ҳукумат шомил шаванд ва ё аз таваҷҷӯҳи ҷомеа бархурдор бошанд) ба таври истисно иҷоза дода мешавад. Дар айни ҳол ҳуқуқҳои хусусии одамоне, ки ба қазия дахл надоранд, риоят мешавад.

4.3. Ба суиистифода аз тасвирҳо ва нақли ҳамагуна офат, садама, марг, кӯшиши худкушӣ, ҷароҳат, зӯроварӣ, таҷовуз, хушунат, озор, таҳқир, аз ҷумла бо ҳайвонот, ки имкон дорад ба эҳсоси одамон таъсири манфӣ расонад, роҳ дода нашаванд.

4.4. Ҷузъиёти марбут ба равиши қатл, худкушӣ ва ё кӯшишҳо дар ин замина нашр карда нашаванд. Истифода аз тасвирҳо ва ё наворҳои бардошташуда аз равиши худкушӣ ва ё нишон додани қасди худкушӣ мамнӯъ аст.

4.5. Аз ҷустуҷӯи нуқсҳои ҷисмонии инсон худдорӣ карда шавад.

1. ЭҲТИРОМ БА СУННАТҲОИ (АХЛОҚИ) МИЛЛӢ ВА ФАРҲАНГИ ХАЛҚҲОИ ДИГАР

Риояи принсипҳои мазкур ба ин маънист, ки нашрия ва рузноманигорон масъуланд:

* 1. Ҳангоми инъикоси ҳамагуна мавзуъ принсипҳои ҳуввияти миллӣ ва эҳтироми фарҳанги дигар халқҳо ҳифз карда шавад. Дар матолиби худ эҳтиром ба фарҳанги дигар халқу миллатҳо ҳифз карда шавад, назароту ҷаҳонбинии дигар, эътиқоди динӣ, расму оин бояд мавриди эҳтиром қарор гирад.
  2. Дар ВАО нақзи ҳуқуқи инсон дар заминаи мансубияти нажодӣ, миллӣ, маҳаллӣ, забонӣ, динӣ, сиёсӣ, иҷтимоӣ ва ҷинсӣ роҳ дода нашавад.
  3. Аз таблиғи бадахлоқӣ, ки имкон дорад ба ахлоқи миллӣ зарар расонад, даст кашад. Ҳангоми инъикоси ҳамагуна мавзуъ ба паҳн кардани иттилоот ва маълумоте, ки порнографияро таблиғ ва реклом мекунад роҳ надиҳанд.

1. ЭҲТИРОМ БА ҲУҚУҚИ КӮДАКОН, ШАХСОНИ НОБОЛИҒ ВА АФРОДИ ДОРОИ МАЪЛУЛИЯТ (МАЪЮБОН)

Риояи принсипҳои мазкур ба ин маънист, ки нашрия ва рузноманигорон масъуланд:

* 1. Аз расонаӣ кардани иттилооти шахсии афроди ноболиғ, ки барои шиносоии (ошкор кардани) онҳо дар иртибот бо ҷурми ҷиноӣ ва ё ҳамагуна қонуншиканӣ мавриди истифода қарор мегирад, ба истиснои ҳолатҳои пинҳон шудан аз мақомоти ҳифзи ҳуқуқ, худдорӣ намоянд.
  2. Ҳангоми бозпурсӣ ва аксу наворбардории ноболиғон ва шахсони дорои маълулият, инчунин ҳангоми инъикоси ягон ҳодиса, ки манбаи иттилоот ва ё каҳрамони матлаб кӯдакон, ноболиғон ва афроди дорои маълулият бошанд ва ин иттилоот ба зиндагии онҳо халал ворид кунад, бояд аз эҳтиёткорона, бозарофат ва худдорӣ муносибат кунанд.
  3. Ҳангоми ошкор кардани шахсияти гумонбарон, ҳабсшудагон ва маҳкумшудагони ноболиғ ва ё қурбониёни ҷиноятҳои ҷинсӣ эҳтиёткорона муносибат кунанд.
  4. Аз кӯдак ва ё шахсе, ки масъулияти ӯро ба зимма дорад барои мусоҳиба, видеонавор, интишори аксҳо ва маводи мустанади ба ӯ дахлдор – тарҷеҳан дар шакли хаттӣ ва ҳамеша ба забони ба кӯдак фаҳмо, иҷозат гиранд. Ризоият бояд довталабона, бо хоҳиши худи кӯдак ва ба иститснои ҳама гуна усулҳои маҷбурӣ бошад. Кӯдак ва шахсоне, ки масъулияти ӯро ба зимма доранд бояд бояд комилан огоҳ бошанд, ки бо рӯзноманигоре сӯҳбат мекунанд, ки қасд дорад ин матлабро аз тариқи расонаҳо паҳн ва пахш кунад. Дар рафти мусоҳиба ба кӯдак зарари равонӣ нарасонанд, ӯро маҷбур накунанд, ки азоб, дард, талафот ва дигар рӯйдодҳои душвори зиндагиро дубора эҳсос кунад. Аз кӯдак хоҳиш кардани амалҳое, ки барои таҳияи як навори диданӣ ва ё як гузориши ҷолиб заруранд, манъ аст.
  5. Маҳдудияти синну солӣ дар матлабҳое, ки пахш ва интишор мешаванд мушаххас карда шаванд.

1. ФАРЗИЯИ БЕГУНОҲӢ

Риояи принсипҳои мазкур ба ин маънист, ки нашрия ва рузноманигорон масъуланд

* 1. Ҳангоми инъикоси мавзуъҳои ҷиноӣ, то даме, ки додгоҳ ҷурми шахсро исбот накардааст, аз доварӣ ва қазоват худдорӣ кунанд.
  2. Ҳангоми инъикоси мавзӯъҳои марбут ба ашхоси боздоштшуда, ки дар содир намудани ҷиноят гумонбар шудаанд, нисбати онҳое, ки зери тафтищоти вобаста ба парвандаҳои маъмурӣ, ҷиноятӣ ва инчунин ҳангоми гузаронидани мурофиаҳо қарор доранд, аз истилоҳоти қабулшудаи ҳуқуқӣ истифода баранд.
  3. Тавозун байни фарзияи бегуноҳӣ, ҳуқуқи гумонбаршудаи ҷиноят ба мурофиаи одилона ва ҳуқуқи мардум ба иттилоотӣ аҳамияти ҷамъиятӣ дошта, ҳангоми интишори номҳои гумонбаршудагоне, ки дар мурофиаи пешакӣ (муҳокимаи қабл аз додгоҳ) қарор доранд, бояд ба инобат гирифта шавад.
  4. Интишори ҳама гуна иттилоот, ки дар ҷараёни тафтишоти то марҳилаи судӣ дастрас шудааст, ба истиснои ҳолатҳое, ки интишори он аҳамияти ҷамъиятӣ дорад ва ё ин маълумотҳо дар дастрасии омма қарор ва ё расонаӣ шудааст, манъ аст.

1. МУНОСИБАТИ МУНСИФОНА, ВОҚЕЪБИНОНА ВА БЕТАРАФӢ ҲАНГОМИ ИНЪИКОСИ МАЪРАКАҲОИ ИНТИХОБОТӢ ВА РАЪЙПУРСӢ

Риояи принсипҳои мазкур ба ин маънист, ки нашрия ва рузноманигорон масъуланд:

* 1. Дар муносибат бо ҳизбҳои сиёсӣ ва номзадон таҳаммулпазир бошанд.
  2. Шахсияти номзадонро таҳқир накунанд ва назару андешаҳои онҳоро масхара (танз) накунанд.
  3. Матлабҳои сиёҳкунанда, дорои буҳтон, таҳдидро, ки нисбати номзад роҳандозӣ шудааст нашр накунанд.
  4. Имконоти баробарро барои ҳамаи номзадҳо ҷиҳати пешниҳоди барнома ва баёни мавқеи худ дар ВАО фароҳам оранд, ҳангоми истифода аз фазо, саҳифа (рӯхнома), барнома (телевизион ва радио)-и пардохтшаванда, ба истиснои ВАО-и ҳизбӣ, тарофаи ягонаро пешниҳод намоянд.
  5. Матолиберо, ки муҳтавояш иборат аз рекламаи пинҳонии сиёсӣ аст интишор накунанд. Маводҳое, ки аз ҷониби гурӯҳҳои ҷонибдори ҳизбҳо / номзадҳо барои нашр (пардохтшаванда ё ройгон) пешниҳод шудаанд ё бо дархости онҳо омода шудаанд, аз маводҳои дигар ба таври возеҳ фарқ гузоранд ва ё дар ин навъи матлабҳо ишораи махсус гузоранд.

1. ҲАМРАЪЙИИ КАСБӢ

Риояи принсипҳои мазкур ба ин маънист, ки нашрия ва рузноманигорон масъуланд:

* 1. Ҳамраъйии касбиро риоя кунанд.
  2. Рӯзноманигореро, ки барои фаъолияти журналистӣ мариди таъқиб қарор мегирад, ҳимоя намоянд.
  3. Аз иҷрои вазифаҳое, ки мухолифи имиҷи касбӣ ва вазъи иҷтимоии рӯзноманигор аст, худдорӣ намоянд.
  4. Бо ҳамкорони худ ва ҳамкасбон дар дигар расонаҳо муқобила ва муқовимат накунанд, аз ВАО барои ноил шудан ба ҳадафҳои муғризонаи худ ва бо мақсади тафриқаандозӣ дар байни ҳамкорон истифода накунанд.
  5. Ба фишоре, ки аз ҷониби рекломдиҳандагон, сарпарастон, соҳибмулкон, ки бо мақсади таъсиррасонӣ ба инъикоси матлаб сурат мегирад, муқовимат нишон диҳанд. Дар ҳоле, ки чунин фишор ба мушкили (чолиши) ҷамъиятӣ мубаддал мешавад, ҷиҳати ҳалли қазия ба ҳамкасбон ва ҷомеа муроҷиат намуда, масъаларо дастраси ҷомеъа кунанд.
  6. Байни ВАО-и ҳукуматӣ ва ғайриҳукуматӣ фарқ нагузоранд.

1. ТАТБИҚИ МЕЪЁРИ МАЗКУР
   1. Шӯрои ВАО-и Тоҷикистон, ҳақ дорад шикоят ва назорати (мониторинг) кулли ВАО ва рӯзноманигоронро, новобаста аз мақоми онҳо (узви Шӯрои ВАО ё не) баррасӣ намояд.
   2. Намояндагони ВАО ва ҷомеаи журналистии Тоҷикистон бояд омода бошанд, ки Шӯрои ВАО-и Тоҷикистон мутобиқати фаъолият ва матолиби нашршудаи онҳоро бо принсипҳои Меъёрҳои мазкур пайгирӣ менамояд, ва дар назар дошта бошанд. ки роҳҳалҳо ва тавсияҳои Шӯрои ВАО-ро дар ин маврид, дар расона ва сомонаҳои худ, интишор менамояд.
   3. Дар ҳоли риоя нагардидани меъёрҳои ахлоқии фаъолияти журналистӣ, ҳар шахси алоқаманд метавонанд ба Шӯрои ВАО-и Тоҷикистон муроҷиат намояд. Қарори Шӯро доир ба ин қазия дар ВАО интишор мешавад.
   4. Фаъолияти рӯзноманигороне, ки бандҳои Меъёрҳои ахлоқиро риоя намекунанд асос мешавад:

* Барои нашрия ва маъмурияти ВАО, ҷиҳати чораҷӯӣ нисбати фаъолияти чунин рӯзноманигорон;
* Барои созмонҳои журналистӣ ҷиҳати аз ҳайъати худ хориҷ намудани чунин рӯзноманигорон;
* Барои ҳар шахси алоқаманд, ҷиҳати пешниҳоди шикоят ба Шӯрои ВАО-и Тоҷикстон нисбат ба амали рӯзноманигорон ва намояндагони алоҳидаи ҷомеаи журналистӣ;
* Барои истифодаи дигар таҳримҳо, ки қонунгузорӣ пешбинӣ намудааст.
  1. Икдомоти нашрия ва маъмурияти ВАО, ки муқаррароти Меъёрҳои ахлоқиро нақз кардаанд, асос мешаванд ба:
* Дар заминаи муқаррароти Шӯрои ВАО-и Тоҷикистон, нисбат додани ин навъ ВАО ба ҳайси расонаҳое, ки Меъёрҳои ахлоқиро риоя намекунанд;
* Барои хориҷ кардани нашрия ва идораи ВАО аз ҳайъати Шӯрои ВАО-и Тоҷикистон ;
* Барои ҳар шахси алоқаманд шикоят бурдан нисбат ба фаъолияти нашрия ва идораи ВАО ба Шӯрои ВАО-и Тоҷикистон;
* Барои истифодаи дигар таҳримҳо, ки дар қонунгузорӣ пешбинӣ шудаанд.
  1. Дар ҳоли аз ҷониби ВАО ва рузноманигор қасдан ва ба таври мунтазам ба нақзи Меъёрҳои ахлоқӣ даст задан ва сарфи назар кардани қарорҳои Шӯрои ВАО ҶТ, Шӯрои ВАО ҶТ ҳуқуқ дорад рӯйхати нақзкунандагони доимии меъёрҳои ахлоқиро интишор кунад.
  2. Рӯзноманигор (дар саҳифаи худ дар шабакаҳои иҷтимоӣ ва ё дар ҳоле ки худ муассис аст), инчунин нашрия ва идораи ВАО, ки ба нақзи Меъёрҳои ахлоқӣ даст доранд, бояд қарори дахлдори Шӯрои ВАО-и Ҷумҳурии Тоҷикистонро дар ВАО-и худ (саҳифа дар интернет) интишор намояд.
  3. Ба рӯзноманигорон (дар саҳифаи худ дар шабакаҳои иҷтимоӣ ва ё дар ҳоле ки худ муассис аст), инчунин нашрия ва идораи ВАО, ки Меъёрҳои ахлоқи фаъолияти журналистиро эътироф намудаанд, тавсия дода мешавад, ки изҳорот, муроҷиат ва қарорҳои Шӯрои ВАО-и Ҷумҳурии Тоҷикистонро дар расонаҳо ва пойгоҳҳои иттилоотии худ интишор намоянд